**Finreactor** oli suomalainen BitTorrent-tekniikkaa käyttänyt harrastuksena ylläpidetty vertaisverkkosivusto, jonka avulla käyttäjät siirsivät toisiltaan pääosin tietokoneohjelmia, musiikkia ja elokuvia. Sivustolla arvioitiin olleen 10 000 suomalaista käyttäjää. Ficixin tilastojen mukaan palvelun sulkeminen laski Suomen internetliikenteen määrää hetkellisesti noin 15 prosenttia.

Keskusrikospoliisi sulki palvelun joulukuussa 2004 epäillessään sen rikkovan tekijänoikeuslakia. Sivuston ylläpitäjiä vastaan käydyn oikeusjutun lopputuloksena korkein oikeus tuomitsi kesäkuussa 2010 seitsemälle ylläpitäjälle yhteisvastuullisesti 700 000 euron korvaukset tekijänoikeusrikkomuksista. Tuomio oli ensimmäinen korkeimman oikeusasteen vahvistama tiedostojenjakotuomio Euroopassa ja samalla ennakkotapaus Suomessa rinnastaessaan pelkän torrent-kuvaustiedostojen levittämisenkin tekijänoikeusrikkomukseen.

Sulkemisensa jälkeen sivu avautui hetkellisesti vuonna 2005 P2P- ja tietokoneaiheisena keskustelufoorumina sekä uudestaan keskustelufoorumina vuonna 2008.*lähde?*

Sivusto
-------

Finreactor-sivusto koostui bittorrent-haku- ja seurantapalvelimesta sekä keskustelualueesta. Keskustelualueen aihepiirit vaihtelivat yleisestä keskustelusta osioihin, joissa levitettiin muun muassa eDonkey-vertaisverkossa käytettäviä ed2k-tiedostolinkkejä. Sivuston perustamisajankohdasta ei ole varmuutta, mutta internetsivustoista tietoja kertovan Alexa Internetin mukaan sivuston domainnimi finreactor.com rekisteröitiin 22. tammikuuta 2003.

Sivustolla oli enimmillään noin 10 000 rekisteröitynyttä käyttäjää, ja lähes kaikki sivuston käyttäjät olivat suomalaisia. Sivustoa ylläpiti harrastuksenaan neljä pääkäyttäjää sekä noin 30 muuta eri puolella Suomea asunutta ylläpitäjää. Palvelun vaatima bittorrent-palvelin eli trackeri sijaitsi Hollannissa, ja sen ylläpito rahoitettiin sivustolla olleen lahjoituslinkin kautta tehdyillä lahjoituksilla.{*lähde?*

Bittorrent-palvelimen käyttö vaati rekisteröitymistä ja siihen tarkoitetun ohjelman asentamista käyttäjän omalle koneelle ja myös tiedostojen jakamista tietyssä suhteessa omaan lataamiseensa nähden. Mikäli tiedostojen lataaminen suhteessa omaan jakamiseen nousi palvelimen säännöissä mainittua korkeammaksi, ylläpitäjät ensin huomauttivat asiasta, ja jos varoitus ei auttanut, he poistivat käyttäjän käyttöoikeudet. Tällä varmistettiin se, että kullakin tiedostolla oli riittävästi latauslähteitä ja tiedostojen latausajat pysyivät lyhyinä.

Finreactor keskusteluosiolla jaettu sisältö oli merkittävissä määrin suomalaista, ja sen eniten ladatut top 40 -lista sisälsi 31 suomalaista albumia. Listan kärjessä ollutta Zen Cafén *Jättiläinen* CD-levyä ladattiin parhaimmillaan kahden viikon aikana yli 2 600 kertaa. Syksyllä 2004 tehdyn 3,5 kuukauden seurantajakson aikana aineistoa jaettiin yhteensä 296,25 teratavun edestä. Tästä 240 teratavua oli pelejä, elokuvia ja musiikkia. Sivustolta saattoi ladata linkkien kautta myös käyttöjärjestelmiä, suosituimpia toimisto-ohjelmia ja muita erikoisohjelmia.

### Sulkemisen jälkeen

Oikeusprosessin aikana sivusto avattiin hetkellisesti uudestaan huhtikuussa 2005 P2P- ja tietokoneaiheisena keskustelufoorumina, ja se oli avoinna ainakin 12. kesäkuuta 2006 saakka. Finreactorin yhteydestä toimintansa aloittanut FinnCod-yhdistys on yhä*milloin?* toiminnassa ja ylläpitää *Call of Duty* -pelisarjan ympärille perustettua pelipalvelinta ja yhteisöä.

Oikeusjuttu
-----------

Viranomaisten mukaan tutkintapyynnön Finreactorista teki Business Software Alliance:n ja Microsoftin toimeksiannosta suomalainen asianajotoimisto.. BSA:ta ja Microsoftia oikeusjutussa edusti asianajotoimisto Susiluoto Oy. Ensimmäisen kerran keskusrikospoliisi itse tiedotti tutkinnasta 14. joulukuuta 2004 tehtyjen ratsioiden yhteydessä. Aluksi arveltiin myös Teoston, Tekijänoikeuden tiedotus- ja valvontakeskus ry:n (TTVK) ja ratsioista kunniaa ottaneen MPAA:n olleen tutkintapyynnön takana. Poliisi ja TTVK tarkensivat kuitenkin pian, ettei mikään kolmesta viimeksi mainitusta ollut tehnyt rikosilmoitusta Finreactorista. Tutkinnan alettua oikeusjuttua ajoivat yhdessä eteenpäin BSA ja TTVK. Asianomistajina jutussa oli noin kolmekymmentä, pääosin ulkomaista, asianomistajaa, muun muassa Warner Music, ohjelmistoyhtiö Microsoft ja suomalaisista Teosto.

### Esitutkinta

Keskusrikospoliisi teki Aamulla 14. joulukuuta 2004 yhteensä 14 kotietsintää ympäri Suomea tutkiessaan Finreactorissa tehtyjä mahdollisia tekijänoikeusrikoksia. Kotietsinnät jatkuivat keväällä ja pitkin kesää 2005. Kaiken kaikkiaan esitutkinnan aikana suoritettiin yli 30 kotietsintää eri puolilla Suomea ja takavarikoitiin yli sata tietokonetta. Tutkinnan alkuvaiheessa noin 30:a ylläpitäjää tutkittiin epäiltyinä, sen lisäksi myöhemmin epäiltyjen joukkoon liitettiin myös noin 30 käyttäjää. Noin 10 000 käyttäjästä valittiin noin 30 epäiltyä ensilevittäjää. Tavalliset käyttäjät rajattiin poliisin suuren työmäärän takia tutkinnan ulkopuolelle.

Helmikuussa 2006 esitutkinta oli suoritettu loppuun 34 epäillyn ylläpitäjän osalta. Epäillyistä ylläpitäjistä yksi oli 14-vuotias ja kaksi oli juuri täyttänyt 15 vuotta. Kokonaisuudessaan esitutkinta venyi useasti ilmoitettuja aika-arvioita pidemmiksi ja lopulta uhaksi muodostui jopa toissijaisen rikosnimikkeen, tekijänoikeusrikkomuksen, vanheneminen kahdessa vuodessa.

Keväällä ja kesällä 2006 epäilyt etenivät syyteharkintaan. Syytetyt olivat vuonna 2004 rikoksentekohetkellä noin 15–31-vuotiaita. Poliisin tutkintaa johti rikoskomisario Vesa Isokuortti keskusrikospoliisista. Syyttäjänä toimi Turun syyttäjäviraston johtava kihlakunnansyyttäjä Antti Pihlajamäki. Asianomistajien kantoja on julkisuudessa kommentoinut Tekijänoikeuden tiedotus- ja valvontakeskus ry:n johtaja Antti Kotilainen ja lakimies Jussi Mäkinen. Syytettyjen puolustajina toimivat muun muassa asianajotoimistot Turre Legal ja Legistum.

### Käyttäjien oikeudenkäynnit

26 käyttäjän osalta oikeudenkäynnit pidettiin syksyn 2006 ja kevään 2007 aikana useilla paikkakunnilla. Oikeudenkäyntejä pidettiin ainakin Lahdessa, Vantaalla, Kuopiossa, Imatralla, Tuusulassa, Lohjalla ja Oulussa. Kokonaisuudessaan oikeudenkäyntien lukumäärä nousi kahteenkymmeneen. 

Lahden käräjäoikeus katsoi 11. elokuuta 2006 pidetyssä oikeudenkäynnissä, että syytettyjen toimista puuttui ansiotarkoitus. Lisäksi kaksi alaikäistä syytettyä eivät olleet syyllistyneet tekijänoikeusrikokseen vaan tekijänoikeusrikkomukseen. Asianomistajat vaativat korvauksia nettijakelusta yhteensä 60 000 euroa, mutta käräjäoikeus sovitteli summan tästä alle kymmenesosaan (toinen syytetty sai maksettavakseen hiukan alle 1 200 euroa ja toinen vastaavasti 2 300 euroa). Korvauksen alentamisen syinä olivat muun muassa oikeudessa esitetty mahdollisuus latauskertojen peukalointiin ja latauskertojen riippumattomuus ensilevittäjän toiminnasta. Lisäksi maksettavaksi lankesivat oikeudenkäyntikulut eli noin 4 000 euroa.

Toinen Finreactoriin liittyvä oikeudenkäynti käytiin Vantaalla elokuun puolen välin tienoilla. Syytetty määrättiin 25. elokuuta maksamaan yhteensä 4 000 euroa vahingonkorvauksina, hyvityksinä ja oikeudenkäyntikuluina tekijänoikeusrikkomuksesta.

Maaliskuussa 2007 Oulun käräjäoikeus antoi tuomion tekijänoikeusrikoksesta oululaismiehelle, joka oli ladannut verkkoon muun muassa tv-ohjelmia ja pelejä. Mies tuomittiin sakkorangaistukseen ja maksamaan lähes 5 000 euroa hyvitystä, vahingonkorvausta ja oikeudenkäyntikuluja asianomistajille.

### Ylläpitäjien oikeudenkäynti

Oikeudenkäynti pidettiin 32 ylläpitäjän osalta 26. syyskuuta 2006 alkaen neljän päivän ajan Turun käräjäoikeudessa. Käräjäoikeus tuomitsi osallisuudesta tekijänoikeusrikkomukseen 21 ylläpitäjää 20–30 päiväsakkoon. Tässä tapauksessa maksettavaa tuli 180-300 euroa. Kymmenen ylläpitäjää vapautettiin, koska heidän osallistumisensa oli vain vähäistä. Lisäksi yksi syytetty vapautettiin, koska hän oli vain käyttäjä. Kaikkien tuomittujen osalta syytteet tekijänoikeusrikoksista hylättiin, koska tekijänoikeusrikos olisi vaatinut vuonna 2004 voimassa olleen tunnusmerkistön mukaan ansiotarkoitusta. Lisäksi vastaajat velvoitettiin maksamaan oikeudenhaltijoille hyvityksiä saadusta hyödystä yhteensä runsaat 420 000 euroa ja oikeudenkäyntikuluja runsaat 142 000 euroa.*lähde?*

Käräjäoikeuden tuomiosta valitti 14 tuomittua, syyttäjä sekä kaikki asianomistajat. Seitsemän käräjäoikeudessa tuomittua teki oikeuden ulkopuolella erillisen sopimuksen hyvitysmaksujen kohtuullistamisesta. Oikeudenkäynti jatkui vuoden 2008 toukokuun alussa Turun hovioikeudessa. Hovin tuomio annettiin 19. kesäkuuta 2008, ja se pysyi lähes samana kuin käräjäoikeuden tuomio sillä erotuksella, että kaksi ylläpitäjää jätettiin tuomiotta, koska heidän osallistumisensa katsottiin olleen vähäistä.

Sekä osa oikeudenhaltijoista että 11 tuomittua hakivat asiassa valituslupaa korkeimmalta oikeudelta. Oikeudenhaltijat hakivat muutosta korvausten osalta ja tuomitut kokonaisuudessaan. Lokakuussa 2008 Korkein oikeus myönsi oikeudenhaltijoille valitusluvan sekä syytetyille kaksi erillistä valituslupaa, jotka koskivat torrent-kuvaustiedostojen jakamisen oikeudellista vastuuta.

Kesäkuussa 2010 julkistetussa päätöksessä korkein oikeus vapautti yhteensä neljä hovioikeuden avunannosta tekijänoikeusrikkomukseen tuomitsemaa ylläpitäjää hyvitysmaksuista (kahdella heistä tuomio oli nuorena henkilönä tehty*selvennä*), korotti jäljelle jääneiden seitsemän ylläpitäjän maksettaviksi tulleet hyvitykset 700 000 euroon sekä tarkensi torrent-kuvaustiedostojen jakamisenkin olevan kiellettyä.

Ylläpitäjien vastuu tekijänoikeusrikkomuksesta perustuu rikosoikeudelliseen osallisuusoppiin eikä suoraan tekijänoikeuslakiin. Mikäli henkilö on yksissä tuumin osallistunut olennaisesti rikoksen tekemiseen, hänet voidaan tuomita tästä rikoksesta, vaikka hän ei olisikaan itse tehnyt rikoksen tunnusmerkistössä lueteltuja tekoja. Finreactorissa osalliset tuomittiin osa rikoskumppaneina ja osa avunantajina. Huomionarvoista on, että tekijänoikeuslain mukainen hyvitys ei tule Suomessa avunantajien maksettavaksi, kuten esimerkiksi vahingonkorvaus tulisi.

Lähteet
-------

1. ↑  Ari Karkimo: Vertaisverkkoratsiat näkyvät liikennemäärissä *Tietokone*.  16.12.2004. Viitattu 1.7.2010.
2. 1 2  Satu Leidenius: Keskusrikospoliisi ratsasi Finreactorin *Tietokone*.  14.12.2004. Viitattu 7.7.2010.
3. 1 2  Ari Mölsä: Piraattipalvelimelle kova tuomio KKO:sta *Yle*.  30.6.2010. Viitattu 1.7.2010.
4. 1 2  Jukka O. Kauppinen: Finreactor-tuomiot vahvistettiin korkeimmassa - myös torrent-tiedoston lähettäminen on rikos *eDome*.  30.6.2010. Viitattu 1.7.2010.
5. 1 2  Ilkka "Ankle" Ketola: KRP setvii yhä Finreactor-tapausta *Afterdawn*.  24.8.2005. Viitattu 1.7.2010.
6. ↑  Finreactor.com (verkkosivustotietokanta) *Alexa*.  1.7.2010. Viitattu 1.7.2010.
7. 1 2  Kalevi Nikulainen: Turun hovioikeus ei antanut armoa Finreactor-jakelijoille *IT-Viikko*.  19.6.2008. Viitattu 1.7.2010.
8. ↑  Turun hovioikeuden päätös (syyttäjän ja Ifpin tiedote hovioikeuden tuomiosta) *web.archive.org*.  19.6.2008. Viitattu 1.7.2010.
9. ↑  Jaakko Kuivalainen: Finreactor palasi riisuttuna verkkoon *Digitoday*.  24.4.2005. Viitattu 7.7.2010.
10. ↑  Finreactor.com  12.6.2006. Internet Archive. Viitattu 6.7.2010.
11. ↑  FinnCod:n synty, historia ja nykyisyys (Finncodin wiki) *FC-Wiki*. Viitattu 7.7.2010.
12. ↑  enigmax, Mikko Välimäki: The Pirate Bay Trial: Understanding Finreactor  23.2.2009. Torrentfreak. Viitattu 1.7.2010. (englanniksi)
13. 1 2  Mari Flink: MPAA keräsi pisteet kotiin Finreactor-iskusta  16.12.2004. Digitoday. Viitattu 1.7.2010.
14. 1 2  Tero Lehto: BSA ajaa softapiraatit ahtaalle *Tietokone*.  17.11.2006. Viitattu 7.7.2010.
15. ↑  Vesa Isokuortti: Poliisi tutkii Internetissä tapahtunutta tekijänoikeusrikosepäilyä (tiedote)  14.12.2004. Poliisi. Viitattu 1.7.2010.
16. ↑  Mari Flink: Keskusrikospoliisin Finreactor-iskulla ei kytköksiä ulkomaille *Digitoday*.  15.12.2004. Viitattu 7.7.2010.
17. 1 2  Tero Lehto: Finreactor-oikeudenkäynnit alkoivat  11.8.2006. Tietokone. Viitattu 1.7.2010.
18. 1 2  Jaakko Kuivalainen: Syyttäjä: Finreactor-juttu käräjille syksyllä  27.2.2006. Digitoday. Viitattu 1.7.2010.
19. 1 2  Ilkka "Ankle" Ketola: Finreactor-juttu oikeuteen ehkä syksyllä  28.2.2006. Afterdawn. Viitattu 1.7.2010.
20. ↑  Finreactor-oikeudenkäynti: ei ansiotarkoitusta, todistusaineisto kyseenalaista  28.09.2006. Piraattiliitto. Viitattu 6.7.2010.
21. ↑  Lahden käräjäoikeus jätti nuoret nettikäyttäjät vaille rangaistusta  11.8.2006. Helsingin Sanomat. Viitattu 1.7.2010.  (Archive.org)
22. 1 2  Etelä-Suomen Sanomat (vaatii rekisteröitymisen)
23. ↑  Tuomas Karvonen: Vantaalaiselle 4;000 euron sakot Finreactor-jutussa  25.8.2006. IT-Viikko. Viitattu 1.7.2010.
24. ↑  Finreactor-jutun käsittely jatkui Vantaalla, TV-sarjojen jakamisesta maksettavaa tuhansia euroja  25.8.2006. Tekijänoikeuden tiedotus- ja valvontakeskus. Viitattu 1.7.2010.
25. ↑  Oulun käräjäoikeus tuomitsi miehen tekijänoikeusrikoksesta viimeisessä Finreactor-jutussa  21.3.2007. Tekijänoikeuden tiedotus- ja valvontakeskus. Viitattu 1.7.2010.
26. ↑  Tero Lehto: Finreactor-tuomio: 50 000 euroa ylläpitäjää kohti  26.10.2006. Tietokone. Viitattu 1.7.2010.
27. ↑  Tero Lehto: Finreactor-tuomiot lievenivät hovioikeudessa  19.6.2008. Tietokone. Viitattu 1.7.2010.
28. ↑  Tuomio Nro 1409 (Diaarinro R 07/176)  19.6.2008. Turun Hovioikeus. Viitattu 1.7.2010.
29. ↑  Kalevi Nikulainen: Korkein oikeus antoi kaksi valituslupaa Finreactor-jutuissa  9.7.2008. Digitoday. Viitattu 1.7.2010.
30. ↑  Kalevi Nikulainen: Korkein oikeus ei suosinut Finreactor-ylläpitäjiä  30.6.2008. Digitoday. Viitattu 1.7.2010.
31. ↑  KKO:2010:47 (Diaarinumero: R2008/868)  30.6.2010. Korkein oikeus. Viitattu 1.7.2010.
32. ↑  Joni Hatanmaa: Vertaisverkon ylläpitäjä vastuussa käyttäjien toimista - Yksi maksaa kaikkien puolesta *IPRinfo 1/2011*.  10.2.2011. Viitattu 2.4.2011.

Aiheesta muualla
----------------

* FinnCod -pelisivusto

* Turre Legalin, puolustuksen lakimiesten, oikeudenkäyntiä kommentoiva blogi
* Tinke-80 / DK-Finreactorin Ex-moderaattorin haastattelu  2.7.2008. David Krokett ry.

Oikeuden päätökset ylläpitäjien tuomioista
* KKO:2010:47 (Diaarinumero: R2008/868)  30.6.2010. Korkein oikeus.
* Tuomio Nro 1409 (Diaarinro R 07/176)  19.6.2008. Turun Hovioikeus.
* Tuomio 06/2908 (Diaarinro R 06/1185)  26.10.2006. Turun Käräjäoikeus.